El govern de Gandia reduïx en un 97% les factures extrapressupostàries des de l'inici de la legislatura
05 gener 2018

## El govern de Gandia reduïx en un 97% les factures extrapressupostàries des de l'inici de la legislatura05 gener 2018Última actualització: 14 juliol 2025

![](../gestion/img/_AO_2071-copia.jpg)  
  

El coordinador general d'Economia i Hisenda, **Salvador Gregori,** ha comparegut aquest matí per explicar que un dels paràmetres econòmics que més ha llastat les xifres de l'Ajuntament de Gandia pel que fa al pagament mitjà a proveïdors. Es tracta del corresponent a les despeses realitzades durant l'exercici que quedaven pendents d'aplicar al pressupost per no estar contemplades, ha obtingut amb aquest govern i durant aquest any "el millor resultat de la història de la nostra ciutat".  
  
Gregori ha detallat aquests resultats des de l'any 2012 fins al 2017. A finals de l'any 2012 hi havia més de 12 milions d'euros en factures extrapressupostàries mentre que la quantitat va ascendir a gairebé 18 milions d'euros el 2013 malgrat el primer "comptador a 0" i que la xifra es va mantenir en els 17 milions malgrat un nou pla de pagament a proveïdors.  
Ja en 2015 la quantitat que va heretar l'actual govern en factures extrapressupostàries a l'Ajuntament de Gandia, ascendia a gairebé els 17 milions d'euros mentre que el 2016 es va reduir a poc més de 9 milions per quedar enguany en un total de 488.000 €.  
Pel que fa a aquesta última quantitat, el coordinador general d'Economia i Hisenda ha explicat que es tracta de "factures extrapressupostàries tècniques, és a dir, presentades després del dia 20 de desembre que és quan el consistori tanca l'any, per la qual cosa aquestes factures passen al següent any".  
  
Gregori ha destacat que aquesta reducció suposa una disminució del 97% de les factures extrapressupostàries des de l'inici de la legislatura o el que és el mateix, una baixada de 16.486.675,05 € respecte a l'anterior govern. "La reducció ha estat absoluta i ara mateix només tenim un 3% del que ens trobàrem quan vam accedir al govern en 2015. És un fet històric, mai hi ha hagut una quantitat tan baixa de factures pendents d'aplicar en aquest ajuntament. És un senyal positiu i inequívoc malgrat el que puga dir el PP, el delegat del Govern o Montoro. L'Ajuntament de Gandia funciona molt bé tot i el forat que ens van deixar i al gener les xifres seran encara millors quan absorbim IPG i es registre la cessió d'actius i passius en la notaria".  
  
Per finalitzar, Salvador Gregori va declarar que "durant la passada legislatura, Montoro va arribar tard. No va fer el seu treball quan en aquesta ciutat s'estaven realitzant veritables bogeries. Va fer el mateix que va fer l'actual delegat del Govern, mirar a una altra banda. Al gener complirem els termes legals del període mitjà de pagament".

[Twittear](https://twitter.com/share)